
ΟΜΙΛΙΑ A. ΜΠΕΖΑ
Σήμερα βρισκόμαστε πράγματι στην πιο κρίσιμη καμπή  μιας πορείας, που πριν από ένα χρόνο, πριν από έξι μήνες ίσως, έμοιαζε σχεδόν αδύνατο.

Ευτυχώς η πολιτική έχει τη δυνατότητα να διαψεύδει όλους αυτούς που βλέπουν τις εξελίξεις ευθύγραμμα, ως μια φυσική γραμμική προέκταση του χθες προς το αύριο, ιδιαίτερα σε εποχές μεγάλων κρίσεων, όπως αυτές τις οποίες ζούμε. Για αυτό και τους διαψεύσαμε. 


Δεν έχουμε βέβαια ακόμα ξεπεράσει τον κίνδυνο. Δεν έχουμε βγει από την ύφεση, η οποία συνεχίζεται στη χώρα μας για έκτη συνεχή χρονιά. Δεν έχουμε μειώσει την ανεργία, η οποία έχει ξεπεράσει το 60%, όπως ειπώθηκε προηγουμένως, στους νέους κάτω των 25 ετών. 


Όμως η εικόνα της χώρας έχει αλλάξει και ψυχολογία έχει βελτιωθεί σημαντικά. Κανείς πλέον δεν μιλάει για την έξοδο της πατρίδας μας από τη ζώνη του ευρώ.


Οι μεγάλες διαρθρωτικές αλλαγές έχουν αρχίσει να εφαρμόζονται και μάλιστα πολλές από αυτές αποδίδουν καρπούς. Ο έλεγχος πάνω στα δημόσια οικονομικά έχει αποκατασταθεί. Το κόστος εξυπηρέτησης του δημόσιου χρέους έχει περιοριστεί σημαντικά. Οι αποκρατικοποιήσεις προχωρούν. Η ανταγωνιστικότητα βελτιώνεται. Οι επενδύσεις επιστρέφουν και οι καταθέσεις επιστρέφουν. Η Ελλάδα μπαίνει στον χάρτη ως διεθνής επενδυτικός προορισμός και οι περισσότεροι αναγνωρίζουν πλέον δημόσια ότι η πατρίδα μας έχει σοβαρές πιθανότητες να επιστρέψει πολύ σύντομα στην ανάπτυξη. 


Από ποιους παράγοντες λοιπόν εξαρτάται αυτή η επιστροφή στην ανάπτυξη. Ξέρετε, ένας Βρετανός Πρωθυπουργός, ο Ντισραέλι, είχε πει κάτι πολύ χαρακτηριστικό. Ότι η πιο επικίνδυνη στρατηγική είναι να προσπαθείς να περάσεις μια χαράδρα με δύο άλματα. Υπάρχουν προφανώς πολλοί παράγοντες, όπως η γενικότερη κατάσταση στην παγκόσμια οικονομία, η γενικότερη στην Ευρωζώνη, από τους οποίους εξαρτάται αυτό το μεγάλο εγχείρημα. 


Η βασική όμως προϋπόθεση για να βγούμε από την κρίση και να ανακάμψουμε, είναι να συνεχίσουμε με τον ίδιο ρυθμό. Είναι να μην επιχειρήσουμε δηλαδή μία στάση στο μέσο της χαράδρας. Να μη χαλαρώσουμε, ώστε να ολοκληρώσουμε το έργο μας, και στο επίπεδο της δημοσιονομικής εξυγίανσης και προσαρμογής, και στο επίπεδο των διαρθρωτικών αλλαγών και μεταρρυθμίσεων και βέβαια και στο επίπεδο της διασφάλισης της κοινωνικής συνοχής. 


Αυτή τη μάχη, διότι μια μάχη γίνεται, την επιμεριζόμαστε όλοι μαζί και πρώτη από όλους βέβαια η Τοπική Αυτοδιοίκησης, της οποίας τις προσπάθειες αναγνωρίζουμε. Οι Οργανισμοί Τοπικής Αυτοδιοίκησης της χώρας συνεισέφεραν με περικοπές που προσεγγίζουν το 60% των δημόσιων δαπανών τους και αναδεικνύονται, όπως πολύ χαρακτηριστικά λέτε στο σύνθημα του Συνεδρίου σας, πρωταγωνιστές σε αυτή τη μεγάλη προσπάθεια ανασυγκρότησης που γίνεται από την κυβέρνηση του Αντώνη Σαμαρά, και αυτό όταν είναι οι λιγότερο χρεωμένοι Δήμοι στη Ευρωζώνη, μιας και το χρέος τους δεν ξεπερνά το 1% του ΑΕΠ.


Η προσπάθεια, κυρίες και κύριοι Σύνεδροι, που ξεκίνησε το προηγούμενο διάστημα στο χώρο της Αυτοδιοίκησης και είναι μια προσπάθεια η οποία βρίσκεται σε εξέλιξη, επικεντρώθηκε, κινήθηκε  βασικά, πάνω σε τρεις κεντρικούς άξονες.


Ο πρώτος άξονας ήταν η αντιμετώπιση των άμεσων και σοβαρών οικονομικών προβλημάτων, που οδηγούσαν μεγάλο αριθμό Δήμων σε κατάρρευση, η οποία θα προκαλούσε πιστωτικό γεγονός στη χώρα. 

Στο σύνολο των Δήμων οι ληξιπρόθεσμες οφειλές είχαν προκαλέσει ματαίωση των αναπτυξιακών έργων, αναστολή της αποτελεσματικής τους λειτουργίας, αλλά και αδυναμία καταβολής ακόμη και της μισθοδοσίας τους. 


Κάτω από αυτά τα δεδομένα έγιναν πολύ συγκεκριμένες κινήσεις. Ενδεικτικά αναφέρω τη ρύθμιση των δανείων των ΟΤΑ, την παράταση στην προθεσμία για να διακανονίσουν τα υπόλοιπα χρέη τους, αποπληρώθηκαν τα έργα του ΘΗΣΕΑ, καταβλήθηκαν οι οφειλόμενοι παρακρατηθέντες πόροι, οι οφειλόμενοι επενδυτικοί πόροι, συμψηφίστηκαν χρέη έναντι μελλοντικών πόρων, βρίσκεται σε εξέλιξη ένα μεγάλο πρόγραμμα για την αποπληρωμή των χρεών σε τρίτους, της Αυτοδιοίκησης, που ξεπερνά τα 900 εκατομμύρια, ώστε να ενισχυθεί η ρευστότητα στις τοπικές αγορές και προσέξτε κάτι το οποίο είναι πολύ σημαντικό: να αποκατασταθεί η αξιοπιστία του θεσμού της Αυτοδιοίκησης. Βέβαια είναι αναγκαίο το αμέσως επόμενο προσεχές διάστημα να προωθηθεί και η ρύθμιση των οφειλών των τρίτων προς την Αυτοδιοίκηση, διότι έτσι μόνο θα διευκολυνθούν οι Δήμοι στην άμεση είσπραξη αυτών των ποσών. 


Ο δεύτερος άξονας πάνω στον οποίο κινήθηκε η μεγάλη προσπάθεια που βρίσκεται σε εξέλιξη, ήταν να κρατηθούν όρθια και αποτελεσματικά τα συγκροτημένα κοινωνικά δίκτυα της Αυτοδιοίκησης, ο πυρήνας δηλαδή του κοινωνικού κράτους, τα οποία ιδιαίτερα αυτή την κρίσιμη περίοδο που περνάμε, βρίσκονται δίπλα σε αυτό το τμήμα, το κομμάτι της κοινωνίας που δοκιμάζεται. 


Ενδεικτικά αναφέρω ότι διευθετήθηκε η μεταφορά των μαθητών χωρίς να μειωθεί ο αριθμός τους, δόθηκε παράταση στο Βοήθεια στο Σπίτι, στο πρόγραμμα για τα Κέντρα Ημερήσιας Φροντίδας, διασφαλίστηκε η συνεχής, συνεπής καταβολή των προνοιακών επιδομάτων, η κάλυψη των λειτουργικών δαπανών των  σχολείων, η απρόσκοπτη λειτουργία των Βρεφονηπιακών Σταθμών, και για το έτος 2013-2014, με ανακατανομή πόρων από άλλα Επιχειρησιακά Προγράμματα. 


Η Τοπική Αυτοδιοίκηση πρέπει να είναι το βασικό εργαλείο για την άμεση ανακούφιση των ανέργων μέσω των προγραμμάτων κοινωφελούς εργασίας και για αυτό είναι ανάγκη να αναζητηθούν εναλλακτικοί τρόποι χρηματοδότησής της. 


Τέλος, ο τρίτος άξονας είναι η δημοσιονομική εξυγίανση, ο ορθολογικός προγραμματισμός και η ενίσχυση της οικονομικής αυτοτέλειας, οι οποίες με τη σειρά τους οδηγούν και στην οικονομική, αλλά και στην αναπτυξιακή βιωσιμότητα των Οργανισμών της Τοπικής Αυτοδιοίκησης. 


Υπενθυμίζω ότι υπάρχει ένας νέος τρόπος για την κατάρτιση του προϋπολογισμού των Δήμων, υπάρχει το Ταμείο Εξυγίανσης για την εφαρμογή αναπτυξιακών πολιτικών και δράσεων καταπολέμησης της τοπικής ανεργίας, η αξιολόγηση των δομών των ΟΤΑ, και η λειτουργία του Παρατηρητηρίου Οικονομικής Αυτοτέλειας, η οποία δεν έχει έναν τιμωρητικό ρόλο, αλλά σαν στόχους την κατάρτιση ισοσκελισμένων προϋπολογισμών, την αποφυγή συσσώρευσης νέων υποχρεώσεων και την παροχή οδηγιών, συμβουλών, για την επίτευξη καλύτερων οικονομικών αποτελεσμάτων και επομένως η λειτουργία του Παρατηρητηρίου έχει σαν στόχο την ενίσχυση της οικονομικής αυτοτέλειας της Αυτοδιοίκησης. 


Βέβαια όλα αυτά θα πρέπει να συμπληρωθούν με πρόσθετες νομοθετικές πρωτοβουλίες και επιχειρησιακές δράσεις, ώστε να υπάρξουν και άλλες διορθώσεις στο θεσμικό πλαίσιο του Καλλικράτη, να αντιμετωπιστούν και άλλες αδυναμίες και να αναπτυχθούν ευρηματικά χρηματοδοτικά εργαλεία, όπως η αξιοποίηση της ακίνητης περιουσίας της Αυτοδιοίκησης. 


Υπάρχει βέβαια δρόμος μπροστά μας πολύς και δρόμος ανηφορικός. Το σημαντικό όμως είναι ότι βρισκόμαστε στο σωστό δρόμο και καλύτερη απόδειξη για αυτό δεν υπάρχει από το γεγονός ότι παρά τη μείωση των κρατικών χρηματοδοτήσεων, το ισοζύγιο για την Τοπική Αυτοδιοίκηση στο πρώτο τετράμηνο του έτους, ήταν θετικό. 


Κυρίες και κύριοι Σύνεδροι, ολοκληρώνοντας αυτό τον σύντομο χαιρετισμό μου, ήθελα να πω ότι αυτά που ο καθένας από εσάς βλέπει και αντιμετωπίζει στο Δήμο του και θα καταθέσει στο Συνέδριο που ξεκινά σήμερα, δεν είναι τίποτα άλλο παρά αυτό που συμβαίνει σε ολόκληρη τη χώρα. 


Πριν από την κρίση, μαθημένοι σε μία επίπλαστη ευημερία, δεν αντιλαμβανόμασταν αυτό που έρχεται και όταν ήρθε η κρίση, δεν καταλαβαίναμε ούτε τη σοβαρότητα, ούτε τη διάρκειά της. 


Σήμερα συμβαίνει το ίδιο, από την ανάποδη όμως μεριά. Μετά από τρία εφιαλτικά χρόνια μάθαμε να τα βλέπουμε όλα μαύρα και δεν πιστεύουμε ότι μπορούμε να αλλάξουμε τα πράγματα προς το καλύτερο. Και όμως μπορούμε να αλλάξουμε τα πράγματα προς το καλύτερο. Η Ελλάδα ήδη αλλάζει και δεν αλλάζει από μόνη της. Εμείς την αλλάζουμε. Η κρίση μας υποχρεώνει να οικοδομήσουμε από την αρχή αυτά που αποδείχτηκαν σαθρά και αυτά τα οποία κατέρρευσαν. Στην Αυτοδιοίκηση υπάρχουν αποφάσεις οι οποίες εξαρτώνται από εσάς και από το αρμόδιο Υπουργείο. Υπάρχουν άλλες αποφάσεις, όπως τα θέματα της γραφειοκρατίας, που εξαρτώνται και από τη συναρμοδιότητα άλλων Υπουργείων και εκεί χρειάζεται συνεννόηση, συναντίληψη και συνεργασία, για να έχουμε θετικά αποτελέσματα. 

Υπάρχουν όμως και αποφάσεις, διότι πρέπει να λέμε τα πράγματα με το όνομά τους, που είναι προϊόν διαπραγμάτευσης με τους εταίρους και δανειστές μας, και η καλύτερη στιγμή για να πετύχεις αυτή τη διαπραγμάτευση είναι όταν έχεις θετικά αποτελέσματα στην οικονομία. Όταν δηλαδή μπορείς να σταθείς όρθιος στα πόδια σου από μόνος σου και τα αποτελέσματα στην πραγματική οικονομία δεν έρχονται μέσα από θεωρίες. Έρχονται μέσα από σκληρή δουλειά, έρχονται μέσα από γενναίες αποφάσεις και έρχονται μέσα από ένα συγκεκριμένο στρατηγικό σχέδιο. Και αυτό υπάρχει στη σημερινή κυβέρνηση. 

Κυρίες και κύριοι Σύνεδροι, υπάρχει μια παροιμία η οποία λέει ότι το πιο βαθύ σκοτάδι είναι λίγο πριν από το ξημέρωμα.  Εμείς ως
ΝΕΑ ΔΗΜΟΚΡΑΤΙΑ πιστεύουμε ότι το μέλλον ανήκει στην αποκέντρωση, το μέλλον ανήκει στην Τοπική Αυτοδιοίκηση. Είναι μια ανάγκη που επιβάλλεται από τη σύγχρονη πραγματικότητα. 


Για αυτό και είμαστε βέβαιοι ότι όπως τώρα μέσα στο σκοτάδι που φεύγει, έτσι και αύριο μέσα στο φως που έρχεται, η Τοπική Αυτοδιοίκηση θα είναι ο πρωτοπόρος, θα είναι εκείνη η οποία θα τραβήξει την πατρίδα μας στο δρόμο του μέλλοντος. 


Εύχομαι καλές επιτυχίες στο Συνέδριό σας. Σας ευχαριστώ. 

